《题黄彦成云林小隐》
明代·练子宁

有客素肥遁，幽居爱林庐。
结屋依陋巷，种树绕城隅。
浮云南山依，清阴覆其闾。
老柳带寒色，芳兰露春腴。
窗深不知晓，树密室自虚。
甘贫意自适，守道乐有余。
娱宾非旨酒，饱食但园蔬。
流水赴大壑，翔禽恋高株。
物性各有遂，谁能常晏如。

作者简介：（?—1402）明江西新淦人，名安，以字行。洪武十八年进士。授修撰，历迁工部侍郎。建文时，与方孝孺并见信用，改吏部左侍郎，寻拜御史大夫。燕王起兵，李景隆北征屡败，子宁请诛之，不听，因大哭求死。燕王即位，缚子宁至，语不屈，被磔死，并遭灭族之祸。有《金川玉屑集》。